
Molekulák rotációs átmeneteinek modellezése asztrofizikai közegekben

Kulcsszavak: radiatív transzferelmélet - molekulaspektroszkópia
A hideg, sűrű csillagközi gázfelhőkben, illetve az idősebb, így folyamatos tágulás következtében ritkább és alacsonyabb hőmérsékletű szupernóva-maradványokban jelentős mennyiségű molekula tud kialakulni. Ezeknek a molekuláknak az ütközéseik gerjesztik a forgási állapotukat, a gerjesztett molekulák relaxációja során pedig távoli infravörös/mikrohullámú sugárzás, vonalas emissziós színkép jön létre. A vonalak erőssége függ a hőmérséklettől és a nyomástól, tehát illesztésükkel ezeket a paramétereket meg lehet határozni az asztrofizikai közegekben.
A munkám során létrehoztam egy, a fizikai paramétereket illesztő kódot. Az alapja a RADEX nevű radiatív transzfer-kód, illetve annak Python-os adaptációja, a PYTHONRADEX. A RADEX nem a Lokális Termodinamikai Egyensúly (LTE) közelítést használja, hanem a molekuláris populációkat a statisztikai egyensúly alapján számítja ki, majd iteratívan megoldja a radiatív transzferegyenletet. A számításhoz szükséges vonallistákat a LAMDA adatbázisból vettem, melyben benne vannak az energiaszintek, radiatív- és ütközéses átmenetek és valószínűségeik. Az általam írt kód ezt futtatja végig egy 3D rácson, majd egy χ2 illesztést követően megkapom a legjobban illeszkedő paraméterhármast, a kinetikus hőmérsékletet, az ütközési partner (H2) számsűrűségét, és az adott molekula oszlopsűrűségét.
A munkám eredményeképp a kódommal sokféle asztrofizikai közegre meg tudom határozni ezeket a fizikai paramétereket, több molekulára vonatkozóan. A kódom teszteléséhez kiszámítottam az SN1987A szupernóvára a kinetikus hőmérsékletet és a CO oszlopsűrűséget. Célom, hogy a kód további fejlesztésével vibrációs átmenetek modellezését is el tudjam végezni, magasabb hőmérsékletű közegek vizsgálatához.



